title: Direttiva tal-Kummissjoni 2010/77/UE tal- 10 ta’ Novembru 2010 li temenda d-Direttiva tal-Kunsill 91/414/KE fir-rigward tad-dati ta' skadenza għall-inklużjoni fl-Anness I ta' ċerti sustanzi attivi  Test b’relevanza għaż-ŻEE

text:
                  11.11.2010

                  MT

                  Il-Ġurnal Uffiċjali tal-Unjoni Ewropea

                  L 293/48

            DIRETTIVA TAL-KUMMISSJONI 2010/77/UE
      tal-10 ta’ Novembru 2010
      li temenda d-Direttiva tal-Kunsill 91/414/KE fir-rigward tad-dati ta' skadenza għall-inklużjoni fl-Anness I ta' ċerti sustanzi attivi
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid fis-suq ta’ prodotti għall-protezzjoni tal-pjanti (1), u partikolarment l-Artikolu 6(1) tagħha,
      Billi:

                  (1)

                  L-inklużjonijiet fl-Anness I tad-Direttiva 91/414/KEE tas-sustanzi attivi elenkati fl-Anness ta' din id-Direttiva jiskadu bejn il-31 ta' Mejju 2011 u l-31 ta' Diċembru 2012.

                  (2)

                  L-Artikolu 5(5) tad-Direttiva 91/414/KEE jistipula li l-inklużjoni ta' sustanza attiva tista' tiġġedded, wara talba, kemm-il darba ssir applikazzjoni mhux aktar tard minn sentejn qabel ma jkun wasal biex jiskadi l-perjodu ta' inklużjoni. Il-Kummissjoni rċeviet talbiet dwar it-tiġdid tal-inklużjonijiet għas-sustanzi kollha msemmija fil-premessa 1.

                  (3)

                  Se jkunu meħtieġa regoli ddettaljati dwar is-sottomissjoni u l-valutazzjoni ta' aktar tagħrif meħtieġa għat-tiġdid tal-inklużjoni fl-Anness I. Għaldaqstant, huwa ġustifikabbli li tiġġedded l-inklużjoni tas-sustanzi attivi msemmija fil-premessa 1 għal perjodu meħtieġ sabiex l-applikanti jkun jistgħu jħejju l-applikazzjonijiet tagħhom u sabiex il-Kummissjoni tkun tista' tivvaluta u tiddeċiedi dwar dawn l-applikazzjonijiet.

                  (4)

                  Huwa għaldaqstant xieraq li tiġi emendata d-Direttiva 91/414/KEE skont dan.

                  (5)

                  Il-miżuri pprovduti f'din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

            ADOTTAT DIN ID-DIRETTIVA:
      Artikolu 1
      L-Anness I tad-Direttiva 91/414/KEE huwa emendat kif stipulat fl-Anness ta' din id-Direttiva.
      Artikolu 2
      L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma’ din id-Direttiva sa mhux aktar tard mill-31 ta’ Marzu 2011. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
      Huma għandhom japplikaw dawn id-dispożizzjonijiet mill-1 ta' April 2011.
      Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn tali referenza meta jiġu ppubblikati uffiċjalment. L-Istati Membri għandhom jiddeterminaw kif għandha ssir din ir-referenza.
      Artikolu 3
      Dħul fis-seħħ
      Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
      Din id-Direttiva hija indirizzata lill-Istati Membri.

         Magħmul fi Brussell, l-10 ta’ Novembru 2010.

               Għall-Kummissjoni

               Il-President

            José Manuel BARROSO

         (1)  ĠU L 230, 19.8.1991, p. 1.

         ANNESS
         L-Anness I tad-Direttiva 91/414/KEE huwa emendat kif ġej:

                     (1)

                     Ir-ringiela 7 għandha tinbidel b'dan li ġej:

                                 Nru

                                 Isem Komuni,Numri ta’ Identifikazzjoni

                                 Isem skont l-IUPAC

                                 Purità (*)

                                 Dħul fis-seħħ

                                 Skadenza tal-inklużjoni

                                 Dispożizzjonijiet speċifiċi

                                 “7

                                 Metsulfuron metil
                                 Nru tal-CAS74223-64-6
                                 Nru tal-KEE 441

                                 2-(4-metossi-6-metil-1,3,5,-triazin-2-ilkarbamojlsulfamojl) benżoat tal-metil

                                 960  g/kg

                                 l-1 ta' Lulju 2001

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Fit-teħid tad-deċiżjoni tagħhom skont il-Prinċipji Uniformi l-Istati Membri

                                             —

                                             għandhom jagħtu attenzjoni partikolari għal ħarsien tal-ilma tal-blat;

                                             —

                                             għandhom jagħtu attenzjoni partikolari għall-impatt fuq l-organiżmi akkwatiċi u għandhom jiżguraw li l-kundizzjonijiet tal-awtorizzazzjoni jinkludu, fejn jixraq, miżuri għat-tnaqqis tar-riskju.

                                       Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: is-16 ta' Ġunju 2000.”

                     (2)

                     Ir-ringieli minn 9 sa 28 għandhom jinbidlu b'dan li ġej:

                                 Nru

                                 Isem Komuni,Numri ta’ Identifikazzjoni

                                 Isem skont l-IUPAC

                                 Purità (**)

                                 Dħul fis-seħħ

                                 Skadenza tal-inklużjoni

                                 Dispożizzjonijiet speċifiċi

                                 “9

                                 Triasulfuron
                                 Nru tal-CAS82097-50-5
                                 Nru ta' CIPAC 480

                                 1-[2-(2-kloroetossi)fenilsolfonil] - 3 - (4-metossi-6-metil-1,3,5-triazin-2-il)urea

                                 940  g/kg

                                 l-1 ta' Awwissu 2001

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Fit-teħid tad-deċiżjoni tagħhom skont il-Prinċipji Uniformi l-Istati Membri:

                                             —

                                             għandhom jagħtu attenzjoni partikolari għal ħarsien tal-ilma tal-blat;

                                             —

                                             għandhom jagħtu attenzjoni partikolari għall-impatt fuq l-organiżmi akkwatiċi u għandhom jiżguraw li l-kundizzjonijiet tal-awtorizzazzjoni jinkludu, fejn jixraq, miżuri għat-tnaqqis tar-riskju.

                                       Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: it-13 ta' Lulju 2000.

                                 10

                                 Esfenvalerat
                                 Nru tal-CAS66230-04-4
                                 Nru ta' CIPAC 481

                                 (S)-a-Ċjanu-3-fenossibenżil-(S)-2-(4-klorofenil)-3- metilbutirat

                                 830  g/kg

                                 l-1 ta' Awwissu 2001

                                 il-31 ta' Diċembru 2015

                                 Jista' jiġi awtorizzat biss l-użu bħala insettiċida.
                                 Fit-teħid tad-deċiżjoni tagħhom skont il-Prinċipji Uniformi l-Istati Membri:

                                             —

                                             għandhom jagħtu attenzjoni partikolari għall-impatt fuq l-organiżmi akkwatiċi u artropodi mhux fil-mira u għandhom jiżguraw li l-kundizzjonijiet ta' awtorizzazzjoni jinkludu, fejn xieraq, miżuri tat-taffija tar-riskju.

                                       Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: it-13 ta' Lulju 2000.

                                 11

                                 Bentażon
                                 Nru tal-CAS25057-89-0
                                 Nru ta' CIPAC 366

                                 3-isopropil-(1H)-2,1,3-benżotijadijażin-4-(3H)-on-2,2-diossidu

                                 960  g/kg

                                 l-1 ta' Awwissu 2001

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Fit-teħid tad-deċiżjoni tagħhom skont il-Prinċipji Uniformi l-Istati Membri għandhom jagħtu attenzjoni partikolari għall-ħarsien tal-ilma tal-blat.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: it-13 ta' Lulju 2000.

                                 12

                                 Lambda-ċijalotrin
                                 Nru tal-CAS91465-08-6
                                 Nru ta' CIPAC 463

                                 A 1:1 taħlita ta’:

                                             (S)-a-ċjanu-3-fenossibenżil (Z)-(1R,3R)-3-(2-kloro-3,3,3-trifluworupropenil)-2,2-dimetilċiklupropanekarbossilat,
                                             kif ukoll

                                             (R)-a-ċjanu-3-fenossibenżil (Z)-(1S,3S)-3-(2-kloro-3,3,3-trifluworopropenil)-2,2-dimetilċiklopropanekarbossilat

                                 810  g/kg

                                 l-1 ta' Jannar 2002

                                 il-31 ta' Diċembru 2015

                                 Jista' jiġi awtorizzat biss l-użu bħala insettiċida.
                                 Fit-teħid tad-deċiżjoni tagħhom skont il-Prinċipji Uniformi l-Istati Membri:

                                             —

                                             għandhom jagħtu attenzjoni partikolari għas-sikurezza tal-operatur;

                                             —

                                             għandhom jagħtu attenzjoni partikolari għall-impatt potenzjali fuq l-organiżmi akkwatiċi u artropodi mhux fil-mira u għandhom jiżguraw li l-kundizzjonijiet ta' awtorizzazzjoni jinkludu, fejn xieraq, miżuri tat-taffija tar-riskju;

                                             —

                                             għandhom jagħtu attenzjoni partikolari għar-residwi fl-ikel u speċjalment l-effetti akuti tagħhom.

                                       Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: id-19 ta' Ottubru 2000.

                                 13

                                 Feneżamid
                                 Nru tal-CAS126833-17-8
                                 Nru ta' CIPAC 603

                                 N-(2,3-dikloru-4-idrossifenil)-1- metilċikloeżanekarbossammid

                                 ≥ 950 g/kg

                                 l-1 ta' Ġunju 2001

                                 il-31 ta' Diċembru 2015

                                 L-użu bħala funġiċida biss jista' jiġi awtorizzat.
                                 Fit-teħid tad-deċiżjoni tagħhom skont il-Prinċipji Uniformi l-Istati Membri għandhom jagħtu attenzjoni partikolari għall-impatt potenzjali fuq l-organiżmi akkwatiċi u għandhom jiżguraw li l-kundizzjonijiet ta' awtorizzazzjoni jinkludu, fejn jixraq, miżuri tat-taffija tar-riskju.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: id-19 ta' Ottubru 2000.

                                 14

                                 Amitrolu
                                 Nru tal-CAS61-82-5
                                 Nru ta' CIPAC 90

                                 H-[1,2,4]-triażolu-3-ilammina

                                 900  g/kg

                                 l-1 ta' Jannar 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar l-amitrolu, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fit-12 ta’ Diċembru 2000 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għall-ħarsien tal-operaturi;

                                             —

                                             għandhom jagħtu attenzjoni partikolari għal ħarsien tal-ilma tal-blat f'żoni vulnerabbli, b'mod partikolari fir-rigward tal-użu mhux għall-uċuħ tal-art;

                                             —

                                             għandhom jagħtu attenzjoni partikolari għall-ħarsien tal-artropodi benefiċi;

                                             —

                                             għandhom jagħtu attenzjoni partikolari għall-protezzjoni tal-għasafar u l-mammiferi salvaġġi.

                                       L-użu tal-amitrolu matul l-istaġun tat-tgħammir jista' biss jiġi awtorizzat meta valutazzjoni xierqa tar-riskju tkun ippruvat li ma hemm ebda impatt mhux aċċettabbli u meta l-kundizzjonijiet ta' awtorizzazzjoni jinkludu, fejn xieraq, miżuri tat-taffija tar-riskju.

                                 15

                                 Dikwat
                                 Nru tal-CAS2764-72-9 (jone), 85-00-7 (dibromur)
                                 Nru ta' CIPAC 55

                                 9,10-diidro-8a,10a-jone ta' diażonjafenantren (dibromur)

                                 950  g/kg

                                 l-1 ta' Jannar 2002

                                 il-31 ta' Diċembru 2015

                                 Abbażi tat-tagħrif attwalment disponibbli, l-użu biss bħala erbiċida għall-art u dessikant jista' jiġi awtorizzat. L-użu għall-kontroll tal-ħaxix ħażin akkwatiku ma għandux jiġi awtorizzat
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar id-dikwat, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fit-12 ta’ Diċembru 2000 għandhom jiġu kkunsidrati F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għall-impatt potenzjali fuq l-organiżmi akkwatiċi u għandhom jiżguraw li l-kundizzjonijiet tal-awtorizzazzjoni jinkludu, fejn jixraq, miżuri tat-taffija tar-riskju.

                                             —

                                             għandhom jagħtu attenzjoni partikolari għas-sikurezza tal-operatur fir-rigward tal-użu mhux professjonali u għandhom jiżguraw li l-kundizzjonijiet tal-awtorizzazzjoni jinkludu, fejn jixraq, miżuri tat-taffija tar-riskju.

                                 16

                                 Piridat
                                 Nru tal-CAS55512-33.9
                                 Nru ta' CIPAC 447

                                 6-kloro-3-fenilpiridażin-4-il S-oktil tijokarbonat

                                 900  g/kg

                                 l-1 ta' Jannar 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar il-Piridat, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fit-12 ta’ Diċembru 2000 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għal ħarsien tal-ilma tal-blat;

                                             —

                                             għandhom jagħtu attenzjoni partikolari għall-impatt potenzjali fuq l-organiżmi akkwatiċi u għandhom jiżguraw li l-kundizzjonijiet tal-awtorizzazzjoni jinkludu, fejn jixraq, miżuri tat-taffija tar-riskju.

                                 17

                                 Tijabendażol
                                 Nru tal-CAS148-79-8
                                 Nru ta' CIPAC 323

                                 2-Tijażol-4-il-1H-benżimidażol

                                 985  g/kg

                                 l-1 ta' Jannar 2002

                                 il-31 ta' Diċembru 2015

                                 L-użu bħala funġiċida biss jista' jiġi awtorizzat. Applikazzjonijiet ta' bexx ta' weraq ma għandhomx jiġu awtorizzati.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar it-tijabendażol, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fit-12 ta’ Diċembru 2000 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għall-ħarsien tal-organiżmi akkwatiċi u li jgħixu fil-ħama u għandhom jiżguraw li l-kundizzjonijiet tal-awtorizzazzjoni jinkludu, fejn jixraq, miżuri tat-taffija tar-riskju.

                                       Miżuri xierqa tat-taffija tar-riskju (p.eż. depurazzjoni bil-ħamrija dijatoma jew karbonju attivat) għandhom jiġu implimentati biex jitħarsu l-ilmijiet tal-wiċċ minn livelli mhux aċċettabbli ta' tniġġis permezz tal-ilma tar-rimi.

                                 18

                                    Paecilomyces fumosoroseus Apopka razza 97, PFR 97 jew CG 170, ATCC20874

                                 Mhux applikabbli

                                 l-assenza ta' metaboliti sekondarji għandha tiġi kkontrollata f'kull soluzzjoni ta' fermentazzjoni mill-HPLC.

                                 l-1 ta' Lulju 2001

                                 il-31 ta' Diċembru 2015

                                 L-użu bħala insettiċida biss jista' jiġi awtorizzat.
                                 Kull soluzzjoni ta' fermentazzjoni għandha tiġi kkontrollata mill-HPLC biex jiġi żgurat li ma hemmx metaboliti sekondarji.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: is-27 ta' April 2001.

                                 19

                                 DPX KE 459 (flupirsulfuron-metil)
                                 Nru tal-CAS144740-54-5
                                 Nru ta' CIPAC) 577

                                 2-(4,6-dimetossipirimidin-2-ilkarbamoilsulfamoil)-6-triflurometilnikotinat melħ monosodju

                                 903  g/kg

                                 l-1 ta' Lulju 2001

                                 il-31 ta' Diċembru 2015

                                 L-użu bħala erbiċida biss jista’ jiġi awtorizzat.
                                 Fit-teħid tad-deċiżjoni skont il-Prinċipji Uniformi l-Istati Membri għandhom jagħtu attenzjoni partikolari għall-ħarsien tal-ilma tal-blat.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: is-27 ta' April 2001.

                                 20

                                 Aċibenzolar-s-metil
                                 Nru tal-CAS135158-54-2
                                 Nru ta' CIPAC 597

                                 benżo[1,2,3]tijadiażol-7-aċidu karbotijoiku S-metil esteru

                                 970  g/kg

                                 l-1 ta' Novembru 2001

                                 il-31 ta' Diċembru 2015

                                 L-użu bħala attivatur tal-pjanti biss jista' jiġi awtorizzat.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: id-29 ta' Ġunju 2001

                                 21

                                 Ċiklanilidu
                                 Nru tal-CAS113136-77-9
                                 Nru ta' CIPAC 586

                                 Mhux disponibbli

                                 960  g/kg

                                 l-1 ta' Novembru 2001

                                 il-31 ta' Diċembru 2015

                                 L-użu biss bħala regolatur tal-iżvilupp tal-pjanti jista' jiġi awtorizzat.
                                 Il-kontenut massimu tal-impurità 2,4-dikloroanilina (2,4-DCA) fis-sustanza attiva kif mmanifatturata għandu jkun ta' 1 g/kg.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: id-29 ta' Ġunju 2001.

                                 22

                                 Fosfat ferriku
                                 Nru tal-CAS10045-86-0
                                 Nru ta' CIPAC 629

                                 Fosfat ferriku

                                 990  g/kg

                                 l-1 ta' Novembru 2001

                                 il-31 ta' Diċembru 2015

                                 L-użu bħala molluskiċida biss jista' jiġi awtorizzat.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: id-29 ta' Ġunju 2001.

                                 23

                                 Pimetrożina
                                 Nru tal-CAS123312-89-0
                                 Nru ta' CIPAC 593

                                 (E)-6-metil-4-[(piridin-3-ilmetilena)amino]-4,5-di-idro-2H-[1,2,4]-triażin-3 on

                                 950  g/kg

                                 l-1 ta' Novembru 2001

                                 il-31 ta' Diċembru 2015

                                 L-użu bħala insettiċida biss jista' jiġi awtorizzat.
                                 Fit-teħid tad-deċiżjoni skont il-Prinċipji Uniformi l-Istati Membri għandhom jagħtu attenzjoni partikolari għall-ħarsien tal-organiżmi akkwatiċi.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: id-29 ta' Ġunju 2001.

                                 24

                                 Piraflufen-etil
                                 Nru tal-CAS129630-19-9
                                 Nru ta' CIPAC 605

                                 Etil 2-kloro-5-(4-kloro-5-difluworometossi-1-metilpirażol-3-il)-4-fluworofenossiaċitat

                                 956  g/kg

                                 l-1 ta' Novembru 2001

                                 il-31 ta' Diċembru 2015

                                 L-użu bħala erbiċida biss jista’ jiġi awtorizzat.
                                 Fit-teħid tad-deċiżjoni skont il-Prinċipji Uniformi l-Istati Membri għandhom jagħtu attenzjoni partikolari għall-ħarsien tal-alge u l-pjanti akkwatiċi u għandhom japplikaw, fejn jixraq, miżuri tat-taffija tar-riskju.
                                 Id-data tal-Kumitat Permanenti dwar is-Saħħa tal-Pjanti li fiha ġie finalizzat ir-rapport ta’ reviżjoni: id-29 ta' Ġunju 2001.

                                 25

                                 Glifosat
                                 Nru tal-CAS1071-83-6
                                 Nru ta' CIPAC 284

                                 N-(fosfonometil)-gliċin

                                 950  g/kg

                                 l-1 ta' Lulju 2002

                                 il-31 ta’ Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar il-glifosat, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-29 ta’ Ġunju 2001 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għal ħarsien tal-ilma tal-blat f'żoni vulnerabbli, b'mod partikolari fir-rigward tal-użu mhux għall-uċuħ tal-art.

                                 26

                                 Tifensulfuron-metil
                                 Nru tal-CAS79277-27-3
                                 Nru ta' CIPAC 452

                                 Metil 3-(4-metossi-6-metil-1,3,5-triażin-2-ilkarbamoil-sulfamoil)tiofen-2-karbossilat

                                 960  g/kg

                                 l-1 ta' Lulju 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar it-tifensulfuron-metil, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-29 ta’ Ġunju 2001 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għal ħarsien tal-ilma tal-blat;

                                             —

                                             għandhom jagħtu attenzjoni partikolari għall-impatt fuq il-pjanti akkwatiċi u għandhom jiżguraw li l-kundizzjonijiet ta' awtorizzazzjoni jinkludu, fejn jixraq, miżuri tat-taffija tar-riskju.

                                 27

                                 2,4-D
                                 Nru tal-CAS94-75-7
                                 Nru ta' CIPAC 1

                                 (2,4-diklorofenossi) aċidu aċetiku

                                 960  g/kg

                                 l-1 ta' Ottobru 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar 2,4-D, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fit-2 ta’ Ottubru 2001 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għall-ħarsien tal-ilma tal-blat, meta s-sustanza attiva tkun applikata f'reġjuni b'ħamrija u/jew kundizzjonijiet klimatiċi vulnerabbli;

                                             —

                                             għandhom jagħtu attenzjoni partikolari għall-assorbiment dermiku;

                                             —

                                             għandhom jagħtu attenzjoni partikolari għall-ħarsien tal-artropodi mhux fil-mira u għandhom jiżguraw li l-kundizzjonijiet ta' awtorizzazzjoni jinkludu, fejn xieraq, miżuri tat-taffija tar-riskju.

                                 28

                                 Isoproturon
                                 Nru tal-CAS34123-59-6
                                 Nru ta' CIPAC 336

                                 3-(4-isopropilfenil)-1,1-dimetilurea

                                 970  g/kg

                                 l-1 ta' Jannar 2003

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar l-isoproturon, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fis-7 ta’ Diċembru 2001 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għall-ħarsien tal-ilma tal-blat, meta s-sustanza attiva tkun applikata f'reġjuni b'ħamrija u/jew kundizzjonijiet klimatiċi vulnerabbli jew b'rati ta' użu ogħla minn dawk deskritti fir-rapport ta' reviżjoni u għandhom japplikaw miżuri tat-taffija tar-riskju, fejn xieraq;

                                             —

                                             għandhom jagħtu attenzjoni partikolari għall-ħarsien tal-organiżmi akkwatiċi u għandhom jiżguraw li l-kundizzjonijiet ta' awtorizzazzjoni jinkludu, fejn jixraq, miżuri tat-taffija tar-riskju.”

                     (3)

                     Ir-ringieli minn 30 sa 39 għandhom jinbidlu b'dan li ġej:

                                 Nru

                                 Isem Komuni,Numri ta’ Identifikazzjoni

                                 Isem skont l-IUPAC

                                 Purità (***)

                                 Dħul fis-seħħ

                                 Skadenza tal-inklużjoni

                                 Dispożizzjonijiet speċifiċi

                                 “30

                                 Iprovalikarb
                                 Nru tal-CAS140923-17-7
                                 Nru ta' CIPAC 620

                                 {2-Metil-1-[1-(4-metilfenil)etilkarbonil]propil}- aċidu karbamiku isopropilesteru

                                 950  g/kg
                                 (speċifikazzjoni provviżorja)

                                 l-1 ta' Lulju 2002

                                 il-31 ta' Diċembru 2015

                                 L-użu bħala funġiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, l-konklużjonijiet tar-rapport ta’ reviżjoni dwar l-ipovalikarb, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fis-26 ta’ Frar 2002 għandhom jiġu kkunsidrati. F'din il-valutazzjoni globali

                                             —

                                             l-ispeċifikazzjoni tal-materjal tekniku kif immanifatturat kummerċjalment għandha tkun ikkonfermata u appoġġjata b’dejta analitika xierqa. Il-materjal tat-test użat fil-fajl tat-tossiċità għandu jiġi mqabbel u vverifikat ma’ din l-ispeċifikazzjoni tal-materjal tekniku;

                                             —

                                             L-Istati Membri għandhom jagħtu attenzjoni partikolari għall-ħarsien tal-operaturi.

                                 31

                                 Prosulfuron
                                 Nru tal-CAS94125-34-5
                                 Nru CIPAC 579

                                 1-(4-metossi-6-metil-1,3,5-triażin-2-il)-3-[2-(3,3,3-trifluworopropil)-fenilsulfonil]-urea

                                 950  g/kg

                                 l-1 ta' Lulju 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, l-konklużjonijiet tar-rapport ta’ reviżjoni dwar il-prosulfron, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fis-26 ta’ Frar 2002 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom iqisu sewwa r-riskju għall-pjanti akkwatiċi jekk is-sustanza attiva tiġi applikata qrib l-ilmijiet tal-wiċċ. Il-miżuri tat-taffija tar-riskju għandhom jiġu applikati fejn xieraq;

                                             —

                                             għandhom jagħtu attenzjoni partikolari għall-ħarsien tal-ilma ta' taħt l-art, meta s-sustanza attiva tkun applikata f'reġjuni b'ħamrija u/jew kundizzjonijiet klimatiċi vulnerabbli. Il-miżuri tat-taffija tar-riskju għandhom jiġu applikati fejn xieraq.

                                 32

                                 Sulfosulfuron
                                 Nru tal-CAS141776-32-1
                                 Nru ta' CIPAC 601

                                 1-(4,6-dimetossipirimidin-2-yl)-3-[(2-etansulfonil-imidażo[1,2-a]piridin) sulfonil]urea

                                 980  g/kg

                                 l-1 ta' Lulju 2002

                                 il-31 ta' Diċembru 2015

                                 L-użu bħala erbiċida biss jista’ jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar is-sulfosulfuron, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fis-26 ta' Frar 2002 għandhom jiġu kkunsidrati. F'din l-evalwazzjoni globali

                                             —

                                             L-Istati Membri għandhom jagħtu attenzjoni partikolari għall-ħarsien tal-organiżmi akkwatiċi u l-alge. Il-miżuri tat-taffija tar-riskju għandhom jiġu applikati fejn xieraq;

                                             —

                                             L-Istati Membri għandhom jagħtu attenzjoni partikolari għall-ħarsien tal-ilma tal-blat, meta s-sustanza attiva tkun applikata f'reġjuni b'ħamrija u/jew kundizzjonijiet klimatiċi vulnerabbli.

                                 33

                                 Ċinidon-etil
                                 Nru tal-CAS142891-20-1
                                 Nru CIPAC 598

                                 (Z)-ethil 2-kloro-3-[2-kloro-5-(ċikloess-1-en-1,2-dikarbossimido)fenil]akrilat

                                 940  g/kg

                                 l-1 ta' Ottubru 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar iċ-ċinidon-etil, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-19 ta’ April 2002 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għat-tniġġis tal-ilma tal-blat, meta s-sustanza attiva tiġi applikata f'reġjuni b'ħamrija (p.eż. ħamrija b'valuri newtrali jew għolja tal-pH) u/jew kundizzjonijiet klimatiċi vulnerabbli.

                                             —

                                             għandhom jagħtu attenzjoni partikolari għall-ħarsien tal-organiżmi akkwatiċi.

                                       Il-kundizzjonijiet ta' awtorizzazzjoni jridu jinkludu miżuri tat-taffija tar-riskju, fejn xieraq.

                                 34

                                 Ċijalofop butil
                                 Nru tal-CAS122008-85-9
                                 Nru ta' CIPAC 596

                                 Butil-(R)-2-[4(4-ċijano-2-fluworofenossi) fenossi]propjonat

                                 950  g/kg

                                 l-1 ta' Ottubru 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar iċ-ċijalofop butil, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-19 ta’ April 2002 għandhom jiġu kkunsidrati. F'din l-evalwazzjoni globali

                                             —

                                             L-Istati Membri għandhom jikkunsidraw bir-reqqa l-impatt potenzjali tal-applikazzjonijiet mill-ajru fuq l-organiżmi mhux fil-mira u b'mod partikolari l-ispeċji akkwatiċi. Il-kundizzjonijiet ta' awtorizzazzjoni għandhom jinkludu restrizzjonijiet jew miżuri tat-taffija tar-riskju, fejn meħtieġ.

                                             —

                                             L-Istati Membri għandhom jikkunsidraw bir-reqqa l-impatt potenzjali tal-applikazzjonijiet fuq l-art fuq l-organiżmi akkwatiċi fi ħdan l-għelieqi tar-ross. Il-kundizzjonijiet ta' awtorizzazzjoni jridu jinkludu miżuri tat-taffija tar-riskju, fejn xieraq.

                                 35

                                 Famossadon
                                 Nru tal-CAS131807-57-3
                                 Nru ta' CIPAC 594

                                 3-anilino-5-metil-5-(4-fenossifenil)-1,3-ossażolidin-2,4-dijon

                                 960  g/kg

                                 l-1 ta' Ottubru 2002

                                 il-31 ta' Diċembru 2015

                                 L-użu bħala funġiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar il-famossadon, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-19 ta’ April 2002 għandhom jiġu kkunsidrati. F'din il-valutazzjoni globali

                                             —

                                             L-Istati Membri għandhom jagħtu attenzjoni partikolari għar-riskji kroniċi potenzjali tas-sustanza jew il-metaboliti ġenituri għad-dud tal-art;

                                             —

                                             L-Istati Membri għandhom jagħtu attenzjoni partikolari għall-ħarsien tal-organiżmi akkwatiċi u għandhom jiżguraw li l-kundizzjonijiet ta' awtorizzazzjoni jinkludu, fejn xieraq, il-miżuri tat-taffija tar-riskju;

                                             —

                                             L-Istati Membri għandhom jagħtu attenzjoni partikolari għall-ħarsien tal-operaturi.

                                 36

                                 Florasulam
                                 Nru tal-CAS145701-23-1
                                 Numru ta' CIPAC 616

                                 2', 6', 8-Trifluworo-5-metossi-[1,2,4]-triażol [1,5-c] pirimidina-2-sulfonanilid

                                 970  g/kg

                                 l-1 ta' Ottubru 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi ta’ l-Anness VI, l-konklużjonijiet tar-rapport ta’ reviżjoni dwar il-florasulam, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-19 ta’ April 2002 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għat-tniġġis potenzjali tal-ilma tal-blat, meta s-sustanza attiva tiġi applikata f'reġjuni b'ħamrija u/jew kundizzjonijiet klimatiċi vulnerabbli. Il-kundizzjonijiet ta' awtorizzazzjoni jridu jinkludu miżuri tat-taffija tar-riskju, fejn xieraq.

                                 37

                                 Metalassil-M
                                 Nru tal-CAS70630-17-0
                                 Nru ta' CIPAC 580

                                 Metil (R)-2-{[(2,6-dimetilfenil)metossiaċetil] amino} propjonat

                                 910  g/kg

                                 l-1 ta' Ottubru 2002

                                 il-31 ta' Diċembru 2015

                                 L-użu bħala funġiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar il-Metalassil-M, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-19 ta’ April 2002 għandhom jiġu kkunsidrati. F'din il-valutazzjoni globali

                                             —

                                             għandha tingħata attenzjoni partikolari lit-tniġġis potenzjali tal-ilma tal-blat mis-sustanza attiva jew il-prodotti tad-degradazzjoni tagħha CGA 62826, u CGA 108906 meta s-sustanza attiva tiġi applikata fir-reġjuni b'ħamrija u/jew kundizzjonijiet klimatiċi vulnerabbli. Il-miżuri tat-taffija tar-riskju għandhom jiġu applikati fejn xieraq.

                                 38

                                 Pikolinafen
                                 Nru tal-CAS137641-05-5
                                 Nru ta' CIPAC 639

                                 4'-Fluworo-6-[(α,α,α-trifluworo-m-tolil)ossi]pikolinanilid

                                 970  g/kg

                                 l-1 ta' Ottubru 2002

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar il-pikolinafen, u b’mod partikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fid-19 ta’ April 2002 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jagħtu attenzjoni partikolari għall-ħarsien tal-organiżmi akkwatiċi. Il-kundizzjonijiet ta' awtorizzazzjoni għandhom jinkludu l-miżuri tat-taffija tar-riskju, fejn xieraq.

                                 39

                                 Flumjossażin
                                 Nru tal-CAS103361-09-7
                                 Nru ta' CIPAC 578

                                 N-(7-fluworo-3,4-di-idro-3-osso-4-prop-2-inil-2H-1,4-benżossażin-6-il)ċikloex-1-ene-1,2-dikarbossimid

                                 960  g/kg

                                 l-1 ta' Jannar 2003

                                 il-31 ta' Diċembru 2015

                                 L-użu bħala erbiċida biss jista' jiġi awtorizzat.
                                 Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar il-flumjossażin, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fit-28 ta’ Ġunju 2002 għandhom jiġu kkunsidrati. F’din il-valutazzjoni globali, l-Istati Membri:

                                             —

                                             għandhom jikkunsidraw bir-reqqa r-riskju lill-pjanti akkwatiċi u lill-alge. Il-kundizzjonijiet ta' awtorizzazzjoni għandhom jinkludu l-miżuri tat-taffija tar-riskju, fejn xieraq.”

            (*)  Aktar dettalji dwar l-identità u l-ispeċifikazzjoni ta' sustanzi attivi huma pprovduti fir-rapporti tagħhom ta' reviżjoni.

            (**)  Aktar dettalji dwar l-identità u l-ispeċifikazzjoni ta' sustanzi attivi huma pprovduti fir-rapporti tagħhom ta' reviżjoni.

            (***)  Aktar dettalji dwar l-identità u l-ispeċifikazzjoni ta' sustanzi attivi huma pprovduti fir-rapporti ta' reviżjoni tagħhom.


title: Direttiva tal-Kummissjoni 2010/83/UE tat- 30 ta’ Novembru 2010 li temenda d-Direttiva tal-Kunsill 91/414/KEE biex tinkludi n-napropammid bħala sustanza attiva  Test b’relevanza għaż-ŻEE

text:
               1.12.2010

               MT

               Il-Ġurnal Uffiċjali tal-Unjoni Ewropea

               L 315/29

         DIRETTIVA TAL-KUMMISSJONI 2010/83/UE
   tat-30 ta’ Novembru 2010
   li temenda d-Direttiva tal-Kunsill 91/414/KEE biex tinkludi n-napropammid bħala sustanza attiva
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari l-Artikolu 6(1) tagħha,
   Billi:

               (1)

               Ir-Regolamenti tal-Kummissjoni (KE) Nru 451/2000 (2) u (KE) Nru 1490/2002 (3) jistipulaw ir-regoli dettaljati għall-implimentazzjoni tat-tielet stadju tal-programm ta’ ħidma msemmi fl-Artikolu 8(2) tad-Direttiva 91/414/KEE u jistabbilixxu lista ta’ sustanzi attivi li għandhom jiġu vvalutati, bil-ħsieb li jiġu possibbilment inklużi fl-Anness I tad-Direttiva 91/414/KEE. Dik il-lista kienet tinkludi n-napropammid. Permezz tad-Deċiżjoni tal-Kummissjoni 2008/902/KE (4) ġie deċiż li n-napropammid ma jkunx inkluż fl-Anness I tad-Direttiva 91/414/KEE.

               (2)

               Skont l-Artikolu 6(2) tad-Direttiva 91/414/KEE n-notifikatur oriġinali,minn hawn ’il quddiem “l-applikant”, ressaq applikazzjoni ġdida li titlob li tkun applikata l-proċedura aċċelerata, kif prevista fl-Artikoli 14 sa 19 tar-Regolament tal-Kummissjoni (KE) Nru 33/2008 tas-17 ta’ Jannar 2008 li jistipula regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm ta’ ħidma msemmi fl-Artikolu 8(2) ta’ dik id-Direttiva iżda li ma ġewx inklużi fl-Anness I tagħha (5).

               (3)

               L-applikazzjoni tressqet lid-Danimarka, li kienet inħatret bħala l-Istat Membru relatur permezz tar-Regolament (KE) Nru 1490/2002. Il-perjodu ta’ żmien għall-proċedura aċċellerata ġie rispettat. L-ispeċifikazzjoni tas-sustanza attiva ġiet klarifikata. L-użi appoġġjati huma l-istess bħal dawk li kienu s-suġġett tad-Deċiżjoni 2008/902/KE. L-applikazzjoni tikkonforma wkoll mar-rekwiżiti proċedurali u sostantivi li fadal tal-Artikolu 15 tar-Regolament (KE) Nru 33/2008.

               (4)

               Id-Danimarka analizzat l-informazzjoni l-ġdida u d-dejta mressqa mill-applikant u ħejjiet rapport addizzjonali. Din ikkomunikat dak ir-rapport lill-Awtorità Ewropea dwar is-Sigurtà fl-Ikel (minn hawn ’il quddiem “l-Awtorità”) u lill-Kummissjoni fit-30 ta' Ġunju 2009. L-Awtorità kkomunikat ir-rapport addizzjonali lill-Istati Membri l-oħra u lill-applikant għall-kummenti u bagħtet il-kummenti li waslulha lill-Kummissjoni. Skont l-Artikolu 20(1) tar-Regolament (KE) Nru 33/2008 u fuq talba tal-Kummissjoni, l-Awtorità ppreżentat il-konklużjonijiet tagħha dwar in-napropammid lill-Kummissjoni fis-26 ta' Marzu 2010 (6). L-abbozz tar-rapport ta' valutazzjoni, ir-rapport addizzjonali u l-konklużjoni tal-Awtorità ġew irriveduti mill-Istati Membri u mill-Kummissjoni fil-Kumitat Permanenti dwar il-Katina Alimentari u s-Saħħa tal-Annimali u ffinalizzati fit-28 ta' Ottubru 2010 fil-format tar-rapport ta' reviżjoni tal-Kummissjoni għan-napropammid.

               (5)

               Ir-rapport addizzjonali mill-Istat Membru relatur u l-konklużjoni l-ġdida mill-Awtorità jikkonċentraw fuq it-tħassib li jwassal għan-noninklużjoni. Dan it-tħassib kien partikolarment dwar il-possibbiltà ta’ kontaminazzjoni tal-ilma ta’ taħt l-art permezz tal-metabolit 2-(1-naftilossi)aċidu propjoniku, minn hawn ’il quddiem “NOPA”, u r-riskju għall-mammiferi, għall-għasafar li jieklu l-ħut u għall-orġaniżmi akwatiċi. Id-dejta l-ġdida li kienet ippreżentata mill-applikant turi dan li ġej. Il-metabolit NOPA la għandu relevanza tossikoloġika u l-anqas bioloġika. Barra minn hekk, ir-riskju għall-għasafar u għall-mammiferi jista’ jitqies baxx, filwaqt li ġew identifikati użi aċċettabbli għar-riskju tal-organiżmi akwatiċi, abbażi tad-dejta addizzjonali provduta.

               (6)

               Konsegwentement, id-dejta u l-informazzjoni addizzjonali pprovduti mill-applikant jippermettu li jiġu eliminati l-punti speċifiċi ta’ tħassib li wasslu għan-noninklużjoni. Ma tqajmet l-ebda mistoqsija xjentifika miftuħa oħra.

               (7)

               Deher mill-bosta eżamijiet li saru li l-prodotti għall-protezzjoni tal-pjanti li fihom in-napropammid jistgħu jkunu mistennija li jissodisfaw, b’mod ġenerali, ir-rekwiżiti stabbiliti fl-Artikolu 5(1) (a) u (b) tad-Direttiva 91/414/KEE, b'mod partikolari fir-rigward tal-użi li ġew eżaminati u rrappurtati fid-detall fir-rapport ta’ reviżjoni tal-Kummissjoni. Għaldaqstant, huwa xieraq li n-napropammid jiġi inkluż fl-Anness I, biex jiġi assigurat li fl-Istati Membri kollha jkunu jistgħu jingħataw l-awtorizzazzjonijiet tal-prodotti għall-protezzjoni tal-pjanti li fihom din is-sustanza attiva skont id-dispożizzjonijiet ta’ dik id-Direttiva.

               (8)

               Bla ħsara għal dik il-konklużjoni, huwa xieraq li jinkiseb iktar tagħrif dwar ċerti punti speċifiċi. L-Artikolu 6(1) tad-Direttiva 91/414/KE jistipula li l-inklużjoni ta’ sustanza fl-Anness I tista’ tkun suġġetta għal xi kundizzjonijiet. Għalhekk, huwa xieraq li l-applikant ikun mitlub li jippreżenta informazzjoni dwar ir-riskji akkwatiċi għall-metaboliti tal-fotoliżi u għan-NOPA u informazzjoni għall-evalwazzjoni tar-riskju għall-pjanti akkwatiċi.

               (9)

               Għalhekk jixraq li tiġi emendata d-Direttiva 91/414/KEE skont dan.

               (10)

               Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

         ADOTTAT DIN ID-DIRETTIVA:
   Artikolu 1
   L-Anness I tad-Direttiva 91/414/KEE huwa emendat kif stipulat fl-Anness ta' din id-Direttiva.
   Artikolu 2
   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva sa mhux aktar tard mit-30 ta’ Ġunju 2011. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
   Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
   Artikolu 3
   Din id-Direttiva għandha tidħol fis-seħħ fl-1 ta’ Jannar 2011.
   Artikolu 4
   Din id-Direttiva hija indirizzata lill-Istati Membri.

      Magħmul fi Brussell, it-30 ta’ Novembru 2010.

            Għall-Kummissjoni

            Il-President

         José Manuel BARROSO

      (1)  ĠU L 230, 19.8.1991, p. 1.

      (2)  ĠU L 55, 29.2.2000, p. 25.

      (3)  ĠU L 224, 21.8.2002, p. 23.

      (4)  ĠU L 326, 4.12.2008, p. 35.

      (5)  ĠU L 15, 18.1.2008, p. 5.

      (6)  L-Awtorità Ewropea dwar is-Sigurtà fl-Ikel; Conclusion on the peer review of the pesticide risk assessment of the active substance napropamide. Il-Ġurnal tal-EFSA 2010; 8(4):1565. [73 pp.]. doi:10.2903/j.efsa.2010.1565. Disponibbli fuq l-internet: www.efsa.europa.eu

      ANNESS
      L-annotazzjoni li ġejja għandha tiġi miżjuda fl-aħħar tat-tabella fl-Anness I tad-Direttiva 91/414/KEE:

                     Nru

                     Isem Komuni, Numri ta’ Identifikazzjoni

                     Isem skont l-IUPAC

                     Purità (1)

                     Dħul fis-seħħ

                     Skadenza tal-inklużjoni

                     Dispożizzjonijiet speċifiċi

                     “315

                     Napropammid
                     Nru tal-CAS: 15299-99-7

                     (RS)-N,N-dietil-2-(1-naftilossi)propjonammid

                     ≥ 930 g/kg
                     (Taħlita raċemika)
                     Impurità relevanti
                     Toluwen: mhux iktar minn 1,4 g/kg

                     l-1 ta' Jannar 2011

                     il-31 ta’ Diċembru 2020

                     PARTI A
                     L-użu bħala erbiċida biss jista' jiġi awtorizzat.
                     PARTI B
                     Għall-implimentazzjoni tal-prinċipji uniformi tal-Anness VI, għandhom jitqiesu l-konklużjonijiet tar-rapport ta' reviżjoni dwar in-napropammid, u b'mod partikolari l-Appendiċijiet I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fit-28 ta’ Ottubru 2010.
                     F’din il-valutazzjoni ġenerali l-Istati Membri jridu joqogħdu partikolarment attenti għal dan li ġej:

                                 —

                                 sikurezza tal-operatur: il-kundizzjonijiet tal-użu għandhom jippreskrivu l-użu ta’ tagħmir protettiv personali adegwat, fejn hu neċessarju,

                                 —

                                 il-protezzjoni ta' organiżmi akkwatiċi: il-kundizzjonijiet ta’ l-awtorizzazzjoni għandhom jinkludu miżuri għat-trażżin tar-riskju, fejn huwa xieraq, bħalma bħal ma huma żoni adegwati ta' lqugħ,

                                 —

                                 Is-sigurezza tal-konsumatur fejn tidħol l-okkurenza fl-ilma ta' taħt l-art tal-metabolit 2-(1-naftilossi)aċidu propjoniku,minn hawn 'il quddiem ‘NOPA’.

                           L-Istati Membri kkonċernati għandhom jiggarantixxu li l-applikant jippreżenta informazzjoni lill-Kummissjoni, li tikkonferma l-valutazzjoni ta' esponiment għall-ilma tal-wiċċ dwar il-metaboliti tal-fotoliżi u l-metabolit NOPA u l-informazzjoni dwar il-valutazzjoni tar-riskju għall-pjanti akkwatiċi, sa mhux aktar tard mill-31 ta' Diċembru 2012.”

         (1)  Aktar dettalji dwar l-identità u l-ispeċifikazzjoni tas-sustanza attiva huma provduti fir-rapport tar-reviżjoni.


title: Direttiva tal-Kummissjoni 2010/58/UE tat- 23 ta’ Awwissu 2010 li temenda d-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva iprodione  Test b’relevanza għaż-ŻEE

text:
               24.8.2010

               MT

               Il-Ġurnal Uffiċjali tal-Unjoni Ewropea

               L 221/12

         DIRETTIVA TAL-KUMMISSJONI 2010/58/UE
   tat-23 ta’ Awwissu 2010
   li temenda d-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva iprodione
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari t-tieni inċiż tat-tieni sottoparagrafu tal-Artikolu 6(1) tagħha,
   Billi:

               (1)

               L-iprodione kienet inkluża bħala sustanza attiva fl-Anness I tad-Direttiva 91/414/KEE bis-saħħa tad-Direttiva tal-Kummissjoni 2003/31/KE (2).

               (2)

               Meta applika għall-inklużjoni tal-iprodione, in-notifikatur uniku tagħha Bayer ressaq dejta dwar l-użi bħala fungiċida, liema dejta sostniet il-konklużjoni ġenerali li wieħed jistenna li prodotti li jipproteġu l-pjanti li fihom l-iprodione għandhom jissodisfaw ir-rekwiżiti ta’ sikurezza stabbiliti fl-Artikolu 5(1)(a) u (b) tad-Direttiva 91/414/KEE.

               (3)

               Barra għal dak l-użu, DEVGEN, notifikatur ieħor, applika għal emenda li tippermetti li l-iprodione jintuża bħala nematiċida. Sabiex tkun sostnuta din l-estensjoni tal-użu, in-notifikatur DEVGEN ressaq informazzjoni addizzjonali.

               (4)

               Franza evalwat l-informazzjoni mressqa u fit-12 ta’ Jannar 2010 infurmat lill-Kummissjoni li waslet għall-konklużjoni li l-estensjoni tal-użu mitluba ma tikkawżax riskji oħrajn barra dawk li diġà kienu kkunsidrati fid-dispożizzjonijiet speċifiċi għall-iprodione fl-Anness I tad-Direttiva 91/414/KEE u fir-rapport ta’ reviżjoni tal-Kummissjoni dwar is-sustanza. B’mod partikolari, Franza ħejjiet bosta addendi għar-rapport ta’ analiżi fl-oqsma kkonċernati tal-analiżi tar-riskju u li l-konklużjonijiet tiegħu jikkonfermaw li kien aċċettat li jkun hemm din l-estensjoni tal-użu.

               (5)

               Għalhekk huwa ġustifikat li jkunu modifikati d-dispożizzjonijiet speċifiċi għall-iprodione.

               (6)

               Għaldaqstant huwa xieraq li d-Direttiva 91/414/KEE tiġi emendata skont dan.

               (7)

               Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

         ADOTTAT DIN ID-DIRETTIVA:
   Artikolu 1
   L-Anness I tad-Direttiva 91/414/KEE huwa emendat kif stipulat fl-Anness ma’ din id-Direttiva.
   Artikolu 2
   L-Istati Membri għandhom jadottaw u jippubblikaw sa mhux iktar tard mill-24 ta’ Diċembru 2010, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
   Għandhom japplikaw dawn id-dispożizzjonijiet mill-25 ta’ Diċembru 2010.
   Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
   Artikolu 3
   Din id-Direttiva għandha tidħol fis-seħħ fl-għoxrin jum wara dak li fih tiġi ppubblikata f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.

      Magħmul fi Brussell, it-23 ta’ Awwissu 2010.

            Għall-Kummissjoni

            Il-President

         José Manuel BARROSO

      (1)  ĠU L 230, 19.8.1991, p. 1.

      (2)  ĠU L 101, 23.4.2003, p. 3.

      ANNESS
      Fl-Anness I tad-Direttiva 91/414/KEE, ir-ringiela 50 hi sostitwita b’dan li ġej:

                     Nru

                     L-isem Komuni, Numri ta’ Identifikazzjoni

                     Isem skont l-IUPAC

                     Purità (1)

                     Dħul fis-seħħ

                     Skadenza għall-inklużjoni

                     Dispożizzjonijiet speċifiċi

                     “50

                     Iprodione
                     Nru tal-CAS 36734-19-7
                     Nru CIPAC 278

                     3-(3,5-diklorofenil)-Nisopropil-2,4-diossi-immidażolidina-1-karbossimid

                     960  g/kg

                     fl-1 ta’ Jannar 2004.

                     fil-31 ta’ Diċembru 2013.

                     Jista’ jiġi awtorizzat biss l-użu bħala fungiċida u nematiċida.
                     Għall-implimentazzjoni tal-prinċipji uniformi tal-Anness VI, għandhom jitqiesu l-konklużjonijiet tar-rapport ta’ reviżjoni dwar l-iprodione, u b’mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fit-3 ta’ Diċembru 2002. F’din l-analiżi ġenerali, l-Istati Membri:

                                 —

                                 għandhom joqogħdu partikolarment attenti għall-potenzjal ta’ kontaminazzjoni tal-ilma ta’ taħt l-art meta s-sustanza attiva tiġi applikata f’rati għolja ta’ użu (partikolarment fil-ħaxix, jew turf) fuq il-ħamrija aċiduża (bil-pH taħt is-6) f’kundizzjonijiet klimatiċi vulnerabbli,

                                 —

                                 Iridu jqisu sewwa r-riskju li jinħoloq għall-invertebrati akkwatiċi jekk is-sustanza attiva tiġi aplikata direttament viċin l-ilmijiet tal-wiċċ. Fejn hu l-każ, għandhom ikunu applikati miżuri ta’ tnaqqis tar-riskju.”

         (1)  Aktar dettalji dwar l-identità u l-ispeċifikazzjoni tas-sustanza attiva jinsabu fir-rapport ta’ reviżjoni.


title: Direttiva tal-Kummissjoni 2011/5/UE tal- 20 ta' Jannar 2011 li temenda d-Direttiva tal-Kunsill 91/414/KEE biex tiġi inkluża l-imessażol bħala sustanza attiva u li temenda d-Deċiżjoni 2008/934/KE  Test b’relevanza għaż-ŻEE

text:
               21.1.2011

               MT

               Il-Ġurnal Uffiċjali tal-Unjoni Ewropea

               L 18/34

         DIRETTIVA TAL-KUMMISSJONI 2011/5/UE
   tal-20 ta' Jannar 2011
   li temenda d-Direttiva tal-Kunsill 91/414/KEE biex tiġi inkluża l-imessażol bħala sustanza attiva u li temenda d-Deċiżjoni 2008/934/KE
   (Test b’relevanza għaż-ŻEE)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b'mod partikolari l-Artikolu 6(1) tagħha,
   Billi:

               (1)

               Ir-Regolamenti tal-Kummissjoni (KE) Nru 451/2000 (2) u (KE) Nru 1490/2002 (3) jistipulaw regoli dettaljati għall-implimentazzjoni tat-tielet stadju tal-programm tax-xogħol imsemmi fl-Artikolu 8(2) tad-Direttiva 91/414/KEE u jistabbilixxu lista ta' sustanzi attivi li għandhom jiġu vvalutati, bl-għan tal-inklużjoni possibbli tagħhom fl-Anness I mad-Direttiva 91/414/KEE. Din il-lista tinkludi l-imessażol.

               (2)

               Skont l-Artikolu 11e tar-Regolament (KE) Nru 1490/2002 l-applikant irtira l-appoġġ tiegħu għall-inklużjoni ta' dik is-sustanza attiva fl-Anness I mad-Direttiva 91/414/KEE fi żmien xahrejn mill-wasla tal-abbozz tar-rapport ta' valutazzjoni. Għaldaqstant, id-Deċiżjoni tal-Kummissjoni 2008/934/KE tal-5 ta’ Diċembru 2008 dwar in-noninklużjoni ta’ ċerti sustanzi attivi fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-ħarsien tal-pjanti li fihom dawn is-sustanzi (4) kienet adottata għan-noninklużjoni tal-imessażol.

               (3)

               Skont l-Artikolu 6(2) tad-Direttiva 91/414/KEE n-notifikant oriġinali (minn hawn 'il quddiem "l-applikant") ressaq applikazzjoni ġdida li titlob l-applikazzjoni tal-proċedura aċċellerata prevista fl-Artikoli 14 sa 19 tar-Regolament tal-Kummissjoni (KE) Nru 33/2008 tas-17 ta’ Jannar 2008 li jistipula regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm ta’ ħidma msemmi fl-Artikolu 8(2) ta’ dik id-Direttiva iżda li ma ġewx inklużi fl-Anness I tagħha (5).

               (4)

               L-applikazzjoni tressqet lill-Finladja, li kienet inħatret bħala l-Istat Membru relatur permezz tar-Regolament (KE) Nru 451/2000. Il-perjodu ta’ żmien għall-proċedura aċċellerata ġie rispettat. L-ispeċifikazzjoni tas-sustanza attiva u l-użi sostnuti huma l-istess kif kien is-suġġett tad-Deċiżjoni 2008/934/KE. L-applikazzjoni tikkonforma wkoll mar-rekwiżiti proċedurali u sostantivi li fadal tal-Artikolu 15 tar-Regolament (KE) Nru 33/2008.

               (5)

               Il-Finlandja vvalutat id-dejta addizzjonali mressqa mill-applikant u ppreparat rapport addizzjonali. Bagħtet dan ir-rapport lill-Awtorità Ewropea dwar is-Sigurtà fl-Ikel (minn hawn 'il quddiem "l-Awtorità") u lill-Kummissjoni fis-17 ta' Settembru 2009. L-Awtorità kkomunikat ir-rapport addizzjonali lill-applikant u lill-Istati Membri l-oħra għall-kummenti u bagħtet il-kummenti li kienu waslulha lill-Kummissjoni. B'konformità mal-Artikolu 20(1) tar-Regolament (KE) Nru 33/2008 u fuq talba tal-Kummissjoni, l-Awtorità ppreżentat il-konklużjoni tagħha fuq l-imessażol lill-Kummissjoni fl-4 ta' Novembru 2010 (6). L-abbozz tar-rapport ta' valutazzjoni, ir-rapport addizzjonali u l-konklużjoni tal-Awtorità ġew riveduti mill-Istati Membri u mill-Kummissjoni fil-Kumitat Permanenti dwar il-Katina Alimentari u s-Saħħa tal-Annimali, u ġew iffinalizzati fit-23 ta' Novembru 2010 fil-format tar-rapport ta' reviżjoni tal-Kummissjoni għall-imessażol.

               (6)

               Ħareġ ċar minn diversi eżamijiet li saru li l-prodotti għall-ħarsien tal-pjanti li fihom l-imessażol huma mistennija jissodisfaw, b’mod ġenerali, ir-rekwiżiti stipulati fl-Artikolu 5(1)(a) u (b) tad-Direttiva 91/414/KEE, b’mod partikolari dwar l-użi tagħhom li ġew eżaminati u mniżżla fid-dettall fir-rapport ta’ reviżjoni tal-Kummissjoni. Għaldaqstant, huwa xieraq li l-imessażol tiġi inkluża fl-Anness I biex jiġi assigurat li, fl-Istati Membri kollha, ikunu jistgħu jingħataw l-awtorizzazzjonijiet tal-prodotti għall-ħarsien tal-pjanti li fihom din is-sustanza attiva skont id-dispożizzjonijiet ta’ dik id-Direttiva.

               (7)

               Bla ħsara għal dik il-konklużjoni, huwa xieraq li jinkiseb iktar tagħrif dwar ċerti punti speċifiċi. L-Artikolu 6(1) tad-Direttiva 91/414/KE jistipula li l-inklużjoni ta’ sustanza fl-Anness I tista’ tkun suġġetta għal xi kondizzjonijiet. Għalhekk, huwa xieraq li l-applikant jintalab jippreżenta aktar informazzjoni li tikkonferma n-natura tal-fdalijiet fir-raba' tal-għeruq u biex jikkonferma r-riskju tal-għasafar u l-mammali granivori.

               (8)

               Għandu jitħalla jgħaddi perjodu raġonevoli qabel ma sustanza attiva tiġi inkluża fl-Anness I sabiex l-Istati Membri u l-partijiet interessanti jingħataw ċans jippreparaw irwieħhom sabiex jissodisfaw ir-rekwiżiti l-ġodda li jirriżultaw mill-inklużjoni.

               (9)

               Mingħajr ħsara għall-obbligazzjonijiet stipulati fid-Direttiva 91/414/KEE bħala konsegwenza tal-inklużjoni tas-sustanzi attivi fl-Anness I, l-Istati Membri għandhom jingħataw perjodu ta’ sitt xhur wara l-inklużjoni biex jirrevedu l-awtorizzazzjonijiet eżistenti ta’ prodotti għall-ħarsien tal-pjanti li fihom l-imessażol biex jaċċertaw li r-rekwiżiti stipulati fid-Direttiva 91/414/KEE, b’mod partikolari fl-Artikolu 13 tagħha u l-kondizzjonijiet rilevanti stipulati fl-Anness I, ikunu sodisfatti. L-Istati Membri għandhom ivarjaw, ibiddlu jew jirtiraw, skont kif ikun meħtieġ, l-awtorizzazzjonijiet eżistenti, skont id-dispożizzjonijiet tad-Direttiva 91/414/KEE. B'deroga mill-iskadenza msemmija hawn fuq, għandu jiġi pprovdut perjodu itwal għas-sottomissjoni u l-valutazzjoni tad-dossier sħiħ tal-Anness III ta' kull prodott għall-ħarsien tal-pjanti għal kull użu maħsub skont il-prinċipji uniformi stabbiliti fid-Direttiva 91/414/KEE.

               (10)

               L-esperjenza miksuba minn inklużjonijiet preċedenti fl-Anness I tad-Direttiva 91/414/KEE ta’ sustanzi attivi vvalutati fil-qafas tar-Regolament tal-Kummissjoni (KEE) Nru 3600/92 tal-11 ta’ Diċembru 1992 li jistabbilixxi r-regoli dettaljati għall-implimentazzjoni tal-ewwel stadju tal-programm ta’ xogħol imsemmi fl-Artikolu 8(2) tad-Direttiva tal-Kunsill 91/414/KEE li jittratta dwar it-tqegħid fis-suq (7) ta’ prodotti għall-protezzjoni tal-pjanti wriet li jistgħu jinħolqu diffikultajiet fl-interpretazzjoni tad-dmirijiet tad-detenturi tal-awtorizzazzjonijiet eżistenti b’rabta mal-aċċess għad-dejta. Għalhekk, sabiex jiġu evitati iktar diffikultajiet, jidher li huwa meħtieġ li d-dmirijiet tal-Istati Membri jiġu ċċarati, speċjalment id-dmir li jivverifikaw li d-detentur ta' awtorizzazzjoni juri li għandu aċċess għal dossier li jissodisfa r-rekwiżiti tal-Anness II ta' dik id-Direttiva. Madankollu, din il-kjarifika ma timponi l-ebda obbligi ġodda fuq l-Istati Membri jew id-detenturi tal-awtorizzazzjonijiet, meta mqabbla mad-direttivi li ġew adottati s'issa li jemendaw l-Anness I.

               (11)

               Għalhekk huwa xieraq li d-Direttiva 91/414/KEE tiġi emendata skont dan.

               (12)

               Id-Deċiżjoni 2008/934/KE tipprevedi li l-imessażol ma tkunx inkluża u li l-awtorizzazzjonijiet għall-prodotti għall-ħarsien tal-pjanti li fihom din is-sustanza jkunu rtirati sal-31 ta' Diċembru 2011. Jeħtieġ li titħassar l-linja dwar l-imessażol fl-Anness ma' din id-Deċiżjoni.

               (13)

               Huwa għalhekk meħtieġ li tiġi emendata d-Deċiżjoni 2008/934/KE skont dan.

               (14)

               Il-miżuri stipulati f'din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

         ADOTTAT DIN ID-DIRETTIVA:
   Artikolu 1
   L-Anness I mad-Direttiva 91/414/KEE huwa emendat kif stipulat fl-Anness ma' din id-Direttiva.
   Artikolu 2
   Il-linja li tikkonċerna l-l-imessażol fl-Anness mad-Deċiżjoni 2008/934/KE qiegħda titħassar.
   Artikolu 3
   Sa mhux aktar tard mit-30 ta’ Novembru 2011 l-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
   Huma għandhom japplikaw dawk id-dispożizzjonijiet mill-1 ta' Diċembru 2011.
   Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
   Artikolu 4
   1.   L-Istati Membri għandhom, b’konformità mad-Direttiva 91/414/KEE u fejn hu meħtieġ, jemendaw jew jirtiraw l-awtorizzazzjonijiet eżistenti għall-prodotti għall-ħarsien tal-pjanti li fihom l-imessażol bħala sustanza attiva sal-1 ta’ Diċembru 2011.
   Sa dik id-data huma għandhom, b’mod partikolari, jivverifikaw li l-kondizzjonijiet fl-Anness I tad-Direttiva li tikkonċerna l-imessażoli jkunu ntlaħqu, bl-eċċezzjoni ta’ dawk identifikati fil-parti B tal-annotazzjoni li jikkonċernaw dik is-sustanza attiva, u li d-detentur tal-awtorizzazzjoni jkollu f’idejh, jew li jkollu aċċess għal, dossier li jissodisfa l-kondizzjonijiet tal-Anness II ma’ dik id-Direttiva skont il-kondizzjonijiet tal-Artikolu 13 ta’ dik id-Direttiva.
   2.   B’deroga mill-paragrafu 1, għal kull prodott awtorizzat għall-ħarsien tal-pjanti li fih l-imessażol bħala l-unika sustanza attiva jew inkella bħala waħda minn bosta sustanzi attivi li jkunu lkoll elenkati fl-Anness I mad-Direttiva 91/414/KEE sa mhux aktar tard mill-31 ta’ Mejju 2011, l-Istati Membri għandhom jerġgħu jivvalutaw il-prodott skont il-prinċipji uniformi stipulati fl-Anness VI tad-Direttiva 91/414/KEE, fuq il-bażi ta’ dossier li jissodisfa r-rekwiżiti tal-Anness III ta’ dik id-Direttiva u billi titqies il-parti B tal-annotazzjoni fl-Anness I ta’ dik id-Direttiva li tikkonċerna l-imessażol. Fuq il-bażi ta’ dik il-valutazzjoni, huma għandhom jistabbilixxu jekk il-prodott jissodisfax il-kondizzjonijiet stabbiliti fl-Artikolu 4(1)(b), (c), (d) u (e) tad-Direttiva 91/414/KEE.
   Wara li ssir din id-determinazzjoni l-Istati Membri għandhom:

               (a)

               fil-każ ta' prodott li jkun fih l-imessażol bħala l-unika sustanza attiva, fejn meħtieġ, jemendaw jew jirtiraw l-awtorizzazzjoni sa mhux aktar tard mill-31 ta' Mejju 2015; jew

               (b)

               fil-każ ta’ prodott li fih l-imessażol bħala waħda minn bosta sustanzi attivi, fejn meħtieġ, jemendaw jew jirtiraw l-awtorizzazzjoni sal-31 ta’ Mejju 2015 jew sad-data ffissata għal emenda jew irtirar ta’ din ix-xorta fid-Direttiva jew Direttivi rispettiva/rispettivi li żiedu s-sustanza jew is-sustanzi relevanti fl-Anness I tad-Direttiva 91/414/KEE, skont liema waħda tkun l-aktar reċenti.

         Artikolu 5
   Din id-Direttiva għandha tidħol fis-seħħ fl-1 ta’ Ġunju 2011.
   Artikolu 6
   Din id-Direttiva hija indirizzata lill-Istati Membri.

      Magħmul fi Brussell, l-20 ta’ Jannar 2011.

            Għall-Kummissjoni

            Il-President

         José Manuel BARROSO

      (1)  ĠU L 230, 19.8.1991, p. 1.

      (2)  ĠU L 55, 29.2.2000, p. 25.

      (3)  ĠU L 224, 21.8.2002, p. 23.

      (4)  ĠU L 333, 11.12.2008, p. 11.

      (5)  ĠU L 15, 18.1.2008, p. 5.

      (6)  L-Awtorità Ewropea dwar is-Sigurtà fl-Ikel; Conclusion on the peer review of the pesticide risk assessment of the active substance hymexazol. EFSA Journal 2010; 8(11):1653. [63 pp.]. doi:10.2903/j.efsa.2010.1653. Disponibbli onlajn: www.efsa.europa.eu

      (7)  ĠU L 366, 15.12.1992, p. 10.

      ANNESS
      L-annotazzjoni li ġejja għandha tiżdied fl-aħħar tat-tabella fl-Anness I mad-Direttiva 91/414/KEE:

                     Nru

                     Isem Komuni, Numri ta’ Identifikazzjoni

                     Isem tal-IUPAC

                     Purità (1)

                     Dħul fis-seħħ

                     Skadenza tal-inklużjoni

                     Dispożizzjonijiet speċifiċi

                     “318

                     Imessażol
                     Nru CAS:

                        10004-44-1

                     Nru CIPAC: 528

                     5-metilisoxazol-3-ol (or 5-metil-1,2-oxazol-3-ol)

                     ≥ 985 g/kg

                     l-1 ta' Ġunju 2011

                     il-31 ta' Mejju 2021

                     PARTI A
                     L-użi biss bħala funġiċida għall-gerbub taż-żerriegħa tal-pitravi taz-zokkor f'faċilitajiet professjonali tat-trattament taż-żerriegħa jistgħu jiġu awtorizzati.
                     PARTI B
                     Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar l-imessażol, u b’mod partikolari l-Appendiċi I u II tiegħu, kif iffinalizzati mill-Kumitat Permanenti dwar il-Katina Alimentari u s-Saħħa tal-Annimali fit-23 ta’ Novembru 2010 għandhom jiġu kkunsidrati.
                     F’din l-evalwazzjoni ġenerali l-Istati Membri jridu joqogħdu partikolarment attenti dwar dan li ġej:

                                 —

                                 is-sikurezza tal-operaturi u l-ħaddiema. Il-kondizzjonijiet ta’ awtorizzazzjoni għandhom jinkludu miżuri ta’ ħarsien, fejn huma xierqa.

                                 —

                                 ir-riskju għall-għasafar u l-mammali granivori.

                           Il-kondizzjonijiet għall-użu għandhom jinkludu miżuri għat-tnaqqis tar-riskju, fejn xieraq.
                     L-Istati Membri konċernati għandhom jitolbu l-preżentazzjoni tal-informazzjoni konfirmatorja li tirrigwarda l-fdalijiet fir-raba' tal-għeruq u r-riskju għall-għasafar u mammali granivori.
                     L-Istati Membri għandhom jiżguraw li l-applikant jipprovdi dan it-tagħrif konfermatorju lill-Kummissjoni sal-31 ta’ Mejju 2013.”

         (1)  Aktar dettalji dwar l-identità u l-ispeċifikazzjoni tas-sustanza attiva jinsabu fir-rapport ta' reviżjoni.


title: Direttiva tal-Kummissjoni 2011/37/UE tat- 30 ta' Marzu 2011 li temenda l-Anness II għad-Direttiva 2000/53/KE tal-Parlament Ewropew u tal-Kunsill dwar vetturi li m'għadhomx jintużaw  Test b’relevanza għaż-ŻEE

text:
                  31.3.2011

                  MT

                  Il-Ġurnal Uffiċjali tal-Unjoni Ewropea

                  L 85/3

            DIRETTIVA TAL-KUMMISSJONI 2011/37/UE
      tat-30 ta' Marzu 2011
      li temenda l-Anness II għad-Direttiva 2000/53/KE tal-Parlament Ewropew u tal-Kunsill dwar vetturi li m'għadhomx jintużaw
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva 2000/53/KE tal-Parlament Ewropew u tal-Kunsill tat-18 ta' Settembru 2000 dwar vetturi li m'għadhomx jintużaw (1), u b'mod partikolari l-Artikolu 4(2)(b) tagħha,
      Billi:

                  (1)

                  Id-Direttiva 2000/53/KE tipprojbixxi l-użu taċ-ċomb, il-merkurju, il-kadmju jew il-kromju eżavalenti f'materjali u komponenti tal-vetturi mqiegħda fis-suq wara l-1 ta' Lulju 2003, għajr fil-każijiet elenkati fl-Anness II għal dik id-Direttiva u skont il-kundizzjonijiet speċifikati fih. Skont l-Artikolu 4(2)(b) tad-Direttiva 2000/53/KE, l-Anness II għal dik id-Direttiva għandu jiġi adattat mill-Kummissjoni fuq bażi regolari għall-progress xjentifiku u tekniku.

                  (2)

                  L-Anness II għad-Direttiva 2000/53/KE jelenka l-materjali u komponenti tal-vetturi eżenti mill-projbizzjoni li hemm fl-Artikolu 4(2)(a) tagħha. Il-vetturi mqiegħda fis-suq qabel id-data tal-iskadenza ta' eżenzjoni partikolari jistgħu jkollhom iċ-ċomb, il-merkurju, il-kadmju jew il-kromju eżavalenti fil-materjali u l-komponenti elenkati fl-Anness II għad-Direttiva 2000/53/KE.

                  (3)

                  Ċerti materjali u komponenti li fihom iċ-ċomb, il-merkurju, il-kadmju jew il-kromju eżavalenti għandhom ikomplu jkunu eżenti mill-projbizzjoni li hemm fl-Artikolu 4(2)(a) tad-Direttiva 2000/53/KE, billi l-użu ta' dawn is-sustanzi f'dawk il-materjali u komponenti speċifiċi għadu teknikament jew xjentifikament inevitabbli. Għalhekk jixraq li tittawwal id-data tal-iskadenza ta' dawn l-eżenzjonijiet sakemm l-użu ta' dawn is-sustanzi projbiti jsir evitabbli.

                  (4)

                  Attwalment, l-użu taċ-ċomb f'materjali termoelettriċi li jintużaw f'applikazzjonijiet awtomotivi biex jitnaqqsu l-emissjonijiet ta' CO2 permezz ta' rkupru ta' sħana mill-egżost huwa teknikament u xjentifikament inevitabbli. Dawk il-materjali għandhom għalhekk ikunu eżenti mill-projbizzjoni deskritta fl-Artikolu 4(2)(a) tad-Direttiva 2000/53/KE.

                  (5)

                  Ċerti materjali u komponenti li fihom iċ-ċomb, il-merkurju, il-kadmju jew il-kromju eżavalenti għandhom ikomplu jkunu eżenti mill-projbizzjoni li hemm fl-Artikolu 4(2)(a) tad-Direttiva 2000/53/KE mingħajr data ta' skadenza, billi l-użu ta' dawn is-sustanzi fil-materjali u komponenti speċifiċi elenkati fl-Anness II għal dik id-Direttiva għadu teknikament jew xjentifikament inevitabbli.

                  (6)

                  L-Anness II għad-Direttiva 2000/53/KE jipprovdi li l-ispare parts imqiegħda fis-suq wara l-1 ta' Lulju 2003 li jintużaw għal vetturi mqiegħda fis-suq qabel l-1 ta' Lulju 2003 huma eżenti mid-dispożizzjonijiet tal-Artikolu 4(2)(a) ta' dik id-Direttiva. Din l-eżenzjoni tippermetti t-tiswija ta' vetturi mqiegħda fis-suq qabel id-dħul fis-seħħ tal-projbizzjoni ta' dak l-Artikolu bi spare parts li jilħqu l-istess rekwiżiti ta' kwalità u ta' sikurezza bħall-partijiet li bihom kienu oriġinarjament mgħammra.

                  (7)

                  L-ispare parts għal vetturi mqiegħda fis-suq wara l-1 ta' Lulju 2003 iżda qabel id-data tal-iskadenza ta' eżenzjoni partikolari tal-Anness II għad-Direttiva 2000/53/KE mhumiex koperti minn dik l-eżenzjoni. B'hekk, l-ispare parts għal dawn il-vetturi jridu jkunu ħielsa mill-metalli tqal, ukoll jekk jintużaw biex jissostitwixxu partijiet li oriġinarjament kien fihom il-metalli tqal.

                  (8)

                  F’ċerti każi huwa teknikament impossibbli li jissewwew vetturi bi spare parts minħabba li dawn kieku jkunu jeħtieġu bidliet fil-karatteristiċi dimensjonali u funzjonali ta' sistemi kumplessivi tal-vetturi. Spare parts ta' dan it-tip ma jistgħux jitwaħħlu f'sistemi ta' vetturi oriġinarjament immanifatturati b'partijiet li fihom il-metalli tqal u dawn il-vetturi ma jkunux jistgħu jissewwew u għandu mnejn jista' jkun hemm bżonn li wieħed jeħles minnhom qabel iż-żmien. L-Anness II għad-Direttiva 2000/53/KE għandu għalhekk jiġi emendat biex it-tiswija ta' vetturi bħal dawn tkun iffaċilitata.

                  (9)

                  Id-Direttiva 2000/53/KE għalhekk għandha tiġi emendata skont dan.

                  (10)

                  Il-miżuri stipulati f'din id-Direttiva huma skont l-opinjoni tal-Kumitat stabbilit skont l-Artikolu 18(1) tad-Direttiva 2006/12/KE tal-Parlament Ewropew u tal-Kunsill tal-5 ta' April 2006 dwar l-iskart (2).

            ADOTTAT DIN ID-DIRETTIVA:
      Artikolu 1
      L-Anness II għad-Direttiva 2000/53/KE huwa mibdul mit-test deskritt fl-Anness għal din id-Deċiżjoni.
      Artikolu 2
      L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma' din id-Direttiva sa mhux aktar tard mill-31 ta' Diċembru 2011.
      Artikolu 3
      Din id-Direttiva għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
      Artikolu 4
      Din id-Direttiva hija indirizzata lill-Istati Membri.

         Magħmul fi Brussell, it-30 ta’ Marzu 2011.

               Għall-Kummissjoni

               Il-President

            José Manuel BARROSO

         (1)  ĠU L 269, 21.10.2000, p. 34.

         (2)  ĠU L 114, 27.4.2006, p. 9.

         ANNESS

               “ANNESS II

                  Il-materjali u l-komponenti eżenti mill-Artikolu 4(2)(a)

                           Materjali u komponenti

                           L-ambitu u d-data tal-iskadenza tal-eżenzjoni

                           Li għandu jkollu tikketta jew ikun magħmul identifikabbli skont l-Artikolu 4(2)(b)(iv)

                              Iċ-ċomb bħala element ta’ liga

                                       1(a).

                                       Azzar għall-għanijiet ta’ makkinar u komponenti tal-azzar iggalvanizzat ‘batch hot dip’ li fih mhux aktar minn 0,35 % ta’ ċomb bil-piż

                                       1(b).

                                       Folja ta’ azzar galvanizzat kontinwament li fiha mhux aktar minn 0,35 % ta’ ċomb bil-piż

                           Vetturi b’approvazzjoni tat-tip maħruġa qabel l-1 ta’ Lulju 2016 u l-ispare parts għal dawn il-vetturi

                                       2(a).

                                       Aluminju għall-għanijiet ta’ ħdim bil-magni, b’kontenut ta’ ċomb ta’ mhux aktar minn 2 % bil-piż

                           Bħala spare parts għall-vetturi mqiegħda fis-suq qabel l-1 ta’ Lulju 2005

                                       2(b).

                                       Aluminju b’kontenut ta’ ċomb ta’ mhux aktar minn 1,5 % bil-piż

                           Bħala spare parts għall-vetturi mqiegħda fis-suq qabel l-1 ta’ Lulju 2008

                                       2(c).

                                       Aluminju b’kontenut ta’ ċomb ta’ mhux aktar minn 0,4 % bil-piż

                               (2)

                                       3.

                                       Liga tar-ram b’kontenut ta’ ċomb ta’ mhux aktar minn 4 % bil-piż

                               (2)

                                       4(a).

                                       Ċilindri ta’ ġewwa u ta’ barra tal-bearings

                           Bħala spare parts għall-vetturi mqiegħda fis-suq qabel l-1 ta’ Lulju 2008

                                       4(b).

                                       Ċilindri ta’ barra u ta’ ġewwa tal-bearings fil-magni, trażmissjonijiet u kumpressuri għall-arja kkundizzjonata

                           L-1 ta’ Lulju 2011 u l-ispare parts għall-vetturi mqiegħda fis-suq qabel l-1 ta’ Lulju 2011

                              Iċ-ċomb u l-komposti taċ-ċomb fil-komponenti

                                       5.

                                       Batteriji

                               (2)

                           X

                                       6.

                                       Mezzi għat-taffija tal-vibrazzjonijiet

                           Vetturi b’approvazzjoni tat-tip maħruġa qabel l-1 ta’ Lulju 2016 u l-ispare parts għal dawn il-vetturi

                           X

                                       7(a).

                                       Aġenti għall-ivvulkanizzar u stabilizzaturi għall-elastomeri f’pajpijiet tal-brejkijiet, pajpijiet tal-fjuwil, pajpijiet tal-ventilazzjoni tal-ajru, partijiet tal-elastomeru jew tal-metall fix-xażi, u l-mountings tal-magna

                           Bħala spare parts għall-vetturi mqiegħda fis-suq qabel l-1 ta’ Lulju 2005

                                       7(b).

                                       Aġenti għall-ivvulkanizzar u stabilizzaturi għall-elastomeri f’pajpijiet tal-brejkijiet, pajpijiet tal-fjuwil, pajpijiet tal-ventilazzjoni tal-ajru, partijiet tal-elastomeru jew tal-metall fix-xażi, u l-mountings tal-magna b’kontenut ta’ ċomb ta’ mhux aktar minn 0,5 % bil-piż

                           Bħala spare parts għall-vetturi mqiegħda fis-suq qabel l-1 ta’ Lulju 2006

                                       7(c).

                                       Aġenti tal-irbit għall-elastomeri f’applikazzjonijiet tat-trażmissjoni b’kontenut ta’ ċomb ta’ mhux aktar minn 0,5 % bil-piż

                           Bħala spare parts għall-vetturi mqiegħda fis-suq qabel l-1 ta’ Lulju 2009

                                       8(a).

                                       Iċ-ċomb fl-istann biex jorbot il-komponenti elettriċi u elettroniċi mal-pjanċi taċ-ċirkwiti elettroniċi u ċ-ċomb fil-finituri tat-terminali tal-komponenti apparti mill-kapasiters tal-elettrolit tal-aluminju, fuq il-pinnijiet tal-komponenti u fuq il-pjanċi taċ-ċirkwiti elettroniċi

                           Vetturi b’approvazzjoni tat-tip maħruġa qabel l-1 ta’ Jannar 2016 u l-ispare parts għal dawn il-vetturi

                           X (1)

                                       8(b).

                                       Iċ-ċomb fl-istann fl-applikazzjonijiet elettriċi apparti mill-issaldjar fuq il-pjanċi taċ-ċirkwiti elettroniċi jew fuq il-ħġieġ

                           Vetturi b’approvazzjoni tat-tip maħruġa qabel l-1 ta’ Jannar 2011 u l-ispare parts għal dawn il-vetturi

                           X (1)

                                       8(c).

                                       Iċ-ċomb fil-finituri tat-terminali tal-kapasiters tal-elettrolit tal-aluminju

                           Vetturi b’approvazzjoni tat-tip maħruġa qabel l-1 ta’ Jannar 2013 u l-ispare parts għal dawn il-vetturi

                           X (1)

                                       8(d).

                                       Iċ-ċomb użat fl-issaldjar fuq il-ħġieġ fis-sensors tal-fluss ta’ massa ta’ arja

                           Vetturi b’approvazzjoni tat-tip maħruġa qabel l-1 ta’ Jannar 2015 u l-ispare parts għal dawn il-vetturi

                           X (1)

                                       8(e).

                                       Iċ-ċomb fi stann tat-tip li jdewweb f’temperaturi għoljin (jiġifieri l-ligi b’bażi ta’ ċomb li jkun fihom 85 % ċomb jew aktar bil-piż)

                               (3)

                           X (1)

                                       8(f).

                                       Ċomb fis-sistemi ta’ konnetturi tal-pinnijiet konformi

                               (3)

                           X (1)

                                       8(g).

                                       Iċ-ċomb fl-istann li jikkompleta konnessjoni elettrika vijabbli bejn id-damma tas-semikonduttur u carrier fi ħdan ċirkwit integrat ta’ pakketti flip chip

                               (3)

                           X (1)

                                       8(h).

                                       Ċomb fl-istann biex jorbot il-heat spreaders mar-radjatur tas-sħana (il-heat sink) fl-assemblaġġi tas-semikondutturi tal-qawwa (power semiconductor assemblies) b’ċippa b’daqs ta’ mhux inqas minn 1 cm2 b’erja ta’ projezzjoni u densità tal-kurrent nominali tal-inqas 1 A/mm2 tal-erja taċ-ċippa tas-silikon

                               (3)

                           X (1)

                                       8(i).

                                       Ċomb fi stann għall-applikazzjonijiet tal-igglejżjar bl-elettriku fuq il-ħġieġ bl-eċċezzjoni tal-issaldjar fl-igglejżjar laminat

                           Vetturi b’approvazzjoni tat-tip maħruġa qabel l-1 ta’ Jannar 2013 u l-ispare parts għal dawn il-vetturi (4)

                           X (1)

                                       8(j).

                                       Ċomb fi stann għall-issaldjar fl-igglejżjar laminat

                               (3)

                           X (1)

                                       9.

                                       Valve seats

                           Bħala spare parts għal tipi ta’ magni żviluppati qabel l-1 ta’ Lulju 2003

                                       10(a).

                                       Komponenti elettriċi u elettroniċi li fihom ċomb fi ħġieg jew ċeramika, f’komposti matriċi tal-ħġieġ jew taċ-ċeramika, f’materjal tal-ħġieg u taċ-ċeramika, jew f’komposti matriċi tal-ħġieġ u taċ-ċeramika.
                                       Din l-eżenzjoni ma tkoprix l-użu taċ-ċomb fi:

                                                   —

                                                   ħġieġ fil-bozoz u glejż tal-ispark plugs,

                                                   —

                                                   materjali dielettriċi taċ-ċeramika ta’ komponenti elenkati taħt 10(b), 10(c) u 10(d).

                           X (5) (għal komponenti għajr il-piezo fil-magni)

                                       10(b).

                                       Iċ-ċomb fil-materjali taċ-ċeramika dielettrika bbażat fuq PZT tal-kapasiters li jiffurmaw parti minn ċirkwiti integrati jew semikondutturi diskreti

                                       10(c).

                                       Ċomb f’materjali taċ-ċeramika dielettrika f’kapasiters b’vultaġġ nominali ta’ anqas minn 125 V AC jew 250 V DC

                           Vetturi b’approvazzjoni tat-tip maħruġa qabel l-1 ta’ Jannar 2016 u l-ispare parts għal dawn il-vetturi

                                       10(d).

                                       Ċomb fil-materjali taċ-ċeramika dielettrika ta’ kapasiters li jagħmel tajjeb għad-devjazzjonijiet relatati mat-temperatura tas-sensors f’sistemi tas-sonar ultrasoniċi

                               (3)

                                       11.

                                       Inizjaturi pirotekniċi

                           Vetturi b’approvazzjoni tat-tip maħruġa qabel l-1 ta’ Lulju 2006 u l-ispare parts għal dawn il-vetturi

                                       12.

                                       Materjali termoelettriċi li fihom iċ-ċomb u li jintużaw f’applikazzjonijiet elettriċi awtomotivi biex jitnaqqsu l-emissjonijiet ta’ CO2 permezz ta’ rkupru ta’ sħana mill-egżost

                           Vetturi b’approvazzjoni tat-tip maħruġa qabel l-1 ta’ Jannar 2019 u l-ispare parts għal dawn il-vetturi

                           X

                              Il-kromju eżavalenti

                                       13(a).

                                       Kisi kontra l-korrużjoni

                           Bħala spare parts għall-vetturi mqiegħda fis-suq qabel l-1 ta’ Lulju 2007

                                       13(b).

                                       Kisi preventiv kontra l-korrużjoni marbut mal-immuntar bolt u skorfina għall-applikazzjonijiet tax-xażi

                           Bħala spare parts għall-vetturi mqiegħda fis-suq qabel l-1 ta’ Lulju 2008

                                       14.

                                       Bħala prodott kontra l-korrużjoni tas-sistema tat-tkessiħ tal-azzar bil-karbonju fi friġġijiet tal-assorbiment f’karavans motorizzati sal-piż ta’ 0,75 % -% fis-soluzzjoni tat-tkessiħ għajr fejn jista jiġi pprattikat l-użu ta’ teknoloġiji oħra tat-tkessiħ (jiġifieri li jkunu disponibbli fis-suq għall-applikazzjonijiet f’karavans motorizzati) u li ma jwassalx għal impatti negattivi fuq l-ambjent, fuq is-saħħa u/jew fuq is-sikurezza tal-konsumatur

                           X

                              Il-merkurju

                                       15(a).

                                       Bozoz ta’ skariku għall-applikazzjonijiet tal-fanali ta’ quddiem

                           Vetturi b’approvazzjoni tat-tip maħruġa qabel l-1 ta’ Lulju 2012 u l-ispare parts għal dawn il-vetturi

                           X

                                       15(b).

                                       Tubi florexxenti użati fil-pannelli tad-displej tal-istrumenti

                           Vetturi b’approvazzjoni tat-tip maħruġa qabel l-1 ta’ Lulju 2012 u l-ispare parts għal dawn il-vetturi

                           X

                              Il-kadmju

                                       16.

                                       Batteriji għall-vetturi elettriċi

                           Bħala spare parts għall-vetturi mqiegħda fis-suq qabel il-31 ta’ Diċembru 2008

                  Noti:

                           —

                           Għandu jiġi ttollerat valur massimu ta’ konċentrazzjoni ta’ mhux aktar minn 0,1 % bil-piż u f’materjal omoġenu, għaċ-ċomb, għall-kromju eżavalenti u għall-merkurju u ta’ mhux aktar minn 0,01 % bil-piż f’materjal omoġeneu għall-kadmju.

                           —

                           L-użu mill-ġdid ta’ partijiet ta’ vetturi li kienu diġà fis-suq fid-data tal-iskadenza tal-eżenzjoni għandu jitħalla mingħajr limitazzjoni billi mhuwiex kopert mill-Artikolu 4(2)(a).

                           —

                           L-ispare parts imqiegħda fis-suq wara l-1 ta’ Lulju 2003 li jintużaw għal vetturi mqiegħda fis-suq qabel l-1 ta’ Lulju 2003 għandhom jiġu eżentati mid-dispożizzjonijiet tal-Artikolu 4(2)(a) (*).

            (1)  Iż-żarmar fil-każ li, f’korrelazzjoni mal-entrata 10(a), jinqabeż limitu medju ta’ 60 gramma għal kull vettura. Għall-applikazzjoni ta’ din il-klawżola, ma għandhomx jitqiesu apparati elettroniċi mhux installati mill-manifattur fuq il-linja tal-produzzjoni.

            (2)  Din l-eżenzjoni għandha tiġi riveduta fl-2015.

            (3)  Din l-eżenzjoni għandha tiġi riveduta fl-2014.

            (4)  Din l-eżenzjoni għandha tiġi riveduta qabel l-1 ta’ Jannar 2012.

            (5)  Iż-żarmar fil-każ li, f’korrelazzjoni mal-entrata 8(a) sa 8(j), jinqabeż limitu medju ta’ 60 gramma għal kull vettura. Għall-applikazzjoni ta’ din il-klawżola, ma għandhomx jitqiesu apparati elettroniċi mhux installati mill-manifattur fuq il-linja tal-produzzjoni.